《送袁和叔赴淮阴尉》
宋代·孙应时

底事书生用一官，强随时样著衣冠。
千年蠹简人情冷，百折羊肠世路难。
未必功名欺老在，且凭书信报平安。
秋风我亦淮东去，留取江山对眼看。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。